น้ำมันทองหุ้นสหรัฐปิดทรงตัว
น้ำมัน-หุ้นสหรัฐฯ-ทองคำปิดทรงตัว จากข้อมูลเศรษฐกิจที่ผสมผสานของจีน
10 ส.ค. 2555

น้ำมัน-หุ้นสหรัฐฯ-ทองคำปิดทรงตัว จากข้อมูลเศรษฐกิจที่ผสมผสานของจีน
สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนกันยายน เพิ่มขึ้น 1 เซนต์ ปิดที่ 93.36 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน เพิ่มขึ้น 1.08 ดอลลาร์ ปิดที่ 113.22 ดอลลาร์ต่อบาร์เรล
ข้อมูลอย่างเป็นทางการเมื่อวันพฤหัสบดี(9) ระบุว่ายอดผู้เข้ารับสิทธิประโยชน์คนว่างงานสหรัฐฯในสัปดาห์ที่แล้ว ลดลงเหลือ 361,000 ราย สัญญาณบ่งชี้ถึงการฟื้นตัวขึ้นเล็กน้อยในตลาดแรงงาน แม้ตัวเลขการจ้างงานจะไม่คึกคักนัก
ขณะเดียวกันราคาน้ำมันตลาดนิวยอร์กยังแกว่งตัวในกรอบแคบๆ จากปัจจัยทางเศรษฐกิจที่ผสมผสานของจีน หลังพบว่าอัตราเงินเฟ้อแดนมังกรลดลงเหลือเพียงร้อยละ 1.8 ในเดือนกรกฎาคม ต่ำที่สุดนับตั้งแต่เดือนมกราคม 2010 แต่อีกด้านหนึ่งก็พบว่าดัชนีกิจกรรมภาคโรงงานของจีน ชะลอตัวลงอย่างไม่คาดฝันในเดือนกรกฎาคม แตะระดับอ่อนแอที่สุดในรอบกว่า 3 ปี
ปัจจัยข้อมูลทางเศรษฐกิจที่ผสมผสานของจีนนี้ ก็ฉุดให้ตลาดหุ้นสหรัฐฯวานนี้(9) ทรงตัว แม้ช่วงต้นจะขยับขึ้นพอสมควรจากข้อมูลภาคแรงงานและการค้าของอเมริกา
ดัชนีหุ้นดาวโจนส์ ลดลง 10.83 จุด (0.08 เปอร์เซ็นต์) ปิดที่ 13,164.81 จุด แนสแดค เพิ่มขึ้น 7.39 จุด (0.25 เปอร์เซ็นต์) ปิดที่ 3,018.64 จุด เอสแอนด์พี เพิ่มขึ้น 0.57 จุด (0.04 เปอร์เซ็นต์) ปิดที่ 1,402.79 จุด
ด้านราคาทองคำวานนี้(9) ปิดในกรอบแคบท่ามกลางการซื้อขายที่เบาบาง อันสืบเนื่องจากข้อมูลทางเศรษฐกิจที่ต้องจับตาของจีน
ราคาทองคำตลาดโคเม็กซ์ของสหรัฐฯ เพิ่มขึ้น 4.20 ดอลลาร์ ปิดที่ 1,616.20 ดอลลาร์ต่อออนซ์ โดยส่วนหนึ่งเป็นเพราะนักลงทุนคาดหมายว่า จีน อาจจำเป็นต้องกระตุ้นเศรษฐกิจเพิ่มเติม หากต้องการให้เศรษฐกิจเติบโตตามเป้าร้อยละ 7.5 หลังจากพบข้อมูลภาคโรงงานที่อ่อนแอเกินคาดหมาย